Návrh 

na zabezpečenie prístupu k informáciám Európskej chemickej agentúry zo systému  REACH-IT pre príslušné orgány štátnej správy Slovenskej republiky

1.	Úvod
Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30. 12. 2006) v platnom znení (ďalej len „nariadenie REACH“) s účinnosťou
od 1. júna 2007 zriaďuje Európsku chemickú agentúru (ďalej len „agentúra“), ktorej úlohou je zabezpečovať účinné riadenie vedeckých a technických aspektov nariadenia REACH
na úrovni Spoločenstva s cieľom zabezpečiť integritu vnútorného trhu s chemikáliami, vysokú mieru ochrany zdravia ľudí a  životného prostredia, ako aj trvalo udržateľný rozvoj. 

2. 	Informácie zo systému REACH-IT v podmienkach nariadenia REACH a súvisiacich predpisov
Základným predpokladom pre naplnenie cieľov nariadenia je zhromažďovanie všetkých dostupných informácií o látkach ako takých, látkach v zmesiach alebo
vo výrobkoch, ktoré napomôžu identifikovať ich nebezpečné vlastnosti a následne umožnia ich hodnotenie a prijímanie opatrení na riadenie rizík.
Plnenie požiadaviek nariadenia REACH, ale i súvisiaceho nariadenia Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene a doplnení a zrušení smerníc 67/547/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31. 12. 2008) v platnom znení (ďalej len „nariadenie CLP“) sprostredkuje IT systém agentúry (REACH-IT). REACH-IT umožňuje spracovanie a odstupovanie všetkých informácií zo strany priemyslu v určených formátoch (registračné dokumentácie, oznámenia a iné), ich archiváciu, ale i administratívne spracovanie agentúrou a plnenie úloh  príslušných orgánov členských štátov v rámci chemického manažmentu. Prostredníctvom REACH-IT sú zverejňované tiež vybrané informácie o látkach verejnosti .  
Podľa článku 77 ods. 2 písmeno e) nariadenia REACH agentúra zodpovedá
za vytvorenie a správu databázy informácií o všetkých zaregistrovaných látkach odstupovaných priemyslom v súlade s požiadavkami nariadenia REACH a súvisiacimi predpismi vrátane zoznamu klasifikácie a označovania a harmonizovaného zoznamu klasifikácie a označovanie látok. Takto získané informácie o látkach sú v súlade s článkom 119 nariadenia REACH agentúrou sprístupňované bezodplatne verejnosti prostredníctvom internetu v záujme podporiť ich bezpečné používanie, s výnimkou informácií, ktoré majú dôverný obchodný charakter. Nariadenie REACH medzi takéto zaraďuje informácie, ktoré sú oznamované podľa článku 9 v súvislosti s používaním látok na technologicky orientovaný výskum a vývoj, informácie podľa článku 118 (2) a tie informácie podľa článku 119 (2), o ktorých agentúra na základe žiadosti podnikateľa v súlade s článkom 10 písm. a) bodu (xi) rozhodne, že ich zverejnením by mohli byť poškodené obchodné záujmy podnikateľa. 
Nariadenie REACH ukladá sprístupnenie informácií obsiahnutých v systéme REACH–IT príslušným orgánom členských štátov v záujme plnenia ich úloh z nariadenia REACH i nariadenia CLP. Keďže agentúra je prijímateľom informácií, je povinná zabezpečiť ochranu obchodne dôverných informácií pred ich zverejnením, pokiaľ nie je závažným spôsobom ohrozované zdravie ľudí a životné prostredie, alebo pred ich neoprávneným použitím. 
S týmto cieľom odsúhlasila riadiaca rada agentúry všeobecné podmienky vo forme „Záväzného vyhlásenia príslušného orgánu členského štátu alebo splnomocnenej vnútroštátnej inštitúcie, týkajúceho sa aspektov zabezpečenia systému REACH-IT (ďalej len „záväzné vyhlásenie“), ktoré tvorí v slovenskej a anglickej verzii prílohu 1 a prílohu 2  tohto materiálu. Jeho podpísanie predpokladá plnenie požiadaviek na ochranu údajov, ktorými agentúra podmieňuje priamy prístup do systému.
Záväzným vyhlásením sa príslušný orgán alebo splnomocnená vnútroštátna inštitúcia okrem plnenia štandardných bezpečnostných požiadaviek, ktoré sú neoddeliteľnou súčasťou záväzného vyhlásenia, zaväzuje posudzovať žiadosti o zverejnenie informácií z REACH-IT, ktoré jej boli adresované v súlade s nariadením Európskeho parlamentu a Rady (ES)
č. 1049/2001 o prístupe verejnosti k dokumentom Európskeho parlamentu, Rady a Komisie, nariadením Európskeho parlamentu a Rady (ES) č. 1367/2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva a v súlade so smernicou Európskeho parlamentu a Rady č. 2003/4 o prístupe verejnosti k informáciám o životnom prostredí, ktorou sa zrušuje smernica Rady 90/313/EHS, ktoré sa vzťahujú i na dokumenty agentúry ako takej. Súčasne dôkladne zváži skutočnosť, či nejde o informácie podľa článku 118 (2) nariadenia REACH, ktorých zverejnenie sa považuje za porušenie obchodných záujmov dotknutej strany, prípadne či nejde o informácie podľa článku 119(2), v ktorých veci nezverejnenia agentúra vydala rozhodnutie, alebo priamo odkáže žiadateľa na agentúru. 
V záväznom vyhlásení v závislosti od národného práva sa príslušný orgán alebo štát zaväzuje uhradiť každú stratu, škodu alebo ujmu, ktorá vznikne tretím stranám následkom neoprávneného zverejnenia informácií alebo narušenia zabezpečenia systému REACH-IT, či už v dôsledku neprimeraného nakladania alebo nedbalosti v priestoroch príslušného orgánu členského štátu, alebo splnomocnenej príslušnej inštitúcie v prípade, ak o tom rozhodne príslušný súd. Nezabezpečenie ochrany takýchto informácií je nesplnením záväzkov, ktoré vyplývajú členskému štátu z nariadenia REACH, čo je v zmysle záväzného vyhlásenia považované za porušenie článku 10 Zmluvy o založení ES. Tento je pretransformovaný do článku 4 ods. 3 Zmluvy o EÚ (Konsolidované znenie v znení Lisabonskej zmluvy). 

3. 	Príslušné orgány štátnej správy pre nariadenie REACH v podmienkach Slovenskej republiky, ich úlohy a postavenie
Článok 121 nariadenia REACH ukladá členským štátom určiť príslušný orgán alebo príslušné orgány, ktoré budú zodpovedať za plnenie úloh podľa nariadenia a za spoluprácu s Európskou komisiou a agentúrou, pričom za týmto účelom poskytne primerané zdroje, ktoré mu umožnia včas a efektívne plniť úlohy vyplývajúce z nariadenia REACH. 
V právnom systéme Slovenskej republiky sú za príslušné orgány pre nariadenie REACH ustanovené zákonom č.  67/2010 Z. z. o podmienkach uvedenia chemických látok a chemických zmesí na trh a o zmene a doplnení niektorých zákonov (chemický zákon) Ministerstvo hospodárstva Slovenskej republiky (ďalej len „ministerstvo hospodárstva“) a Centrum pre chemické látky a prípravky (ďalej len „centrum“). 
Ministerstvo hospodárstva podľa § 18 ods. 1 písm. a – c) zákona č. 67/2010 Z. z. okrem plnenia úloh príslušného orgánu podľa nariadenia REACH a nariadenia CLP zodpovedá za spoluprácu s Európskou komisiou a agentúrou a  riadi výkon štátnej správy v rozsahu pôsobnosti tohto zákona a osobitných predpisov. V súčinnosti s Ministerstvom zdravotníctva Slovenskej republiky (ďalej len „ministerstvo zdravotníctva“), Ministerstvom životného prostredia Slovenskej republiky (ďalej len“ ministerstvo životného prostredia“), Ministerstvom pôdohospodárstva Slovenskej republiky (ďalej len“ ministerstvo pôdohospodárstva“) a centrom zabezpečuje a koordinuje úlohy medzinárodnej spolupráce v rozsahu pôsobnosti tohto zákona a osobitných predpisov.
Centrum je podľa § 22 zákona č. 67/2010 Z. z. orgánom štátnej správy s postavením národného orgánu Slovenskej republiky na úseku uvedenia látok, zmesí, detergentov a biocídnych výrobkov na trh, hodnotenia látok, klasifikácie, označovania, balenia látok a zmesí v rozsahu podľa pôsobnosti tohto zákona a osobitných predpisov. Je príslušným orgánom pre nariadenie REACH a nariadenie CLP, pričom zodpovedá za plnenie taxatívne uvedených úloh z nariadenia REACH a za návrhy harmonizovanej klasifikácie a označovanie podľa nariadenia CLP. Tieto súvisia s procesom hodnotenia látok a navrhovania opatrení 
na riadenie rizík (napr. zaradenie látky do procesu autorizácie alebo do režimu obmedzenia výroby, uvádzania na trh a používania). Centrum vykonáva tiež v súlade s článkom 124 nariadenia REACH úlohy národného asistenčného pracoviska, ktorého úlohou je poskytovanie poradenstva výrobcom, dovozcom, distribútorom, následným užívateľom a iným zainteresovaným stranám v súvislosti s ich zodpovednosťami a povinnosťami podľa tohto zákona a osobitných predpisov. Plnenie úloh centra vyžaduje mať priamy prístup 
do systému REACH-IT. 
Spolupráca a súčinnosť príslušných orgánov členského štátu pre nariadenie REACH a nariadenie CLP s ďalšími orgánmi štátnej správy, ktorými sú  podľa § 17 zákona č. 67/2010 Z. z. ministerstvo zdravotníctva, ministerstvo životného prostredia, ministerstvo pôdohospodárstva, a zabezpečenie presadzovania nariadenia REACH kontrolnými orgánmi, ktorými podľa § 23 tohto zákona sú Slovenská obchodná inšpekcia a  inšpektoráty Slovenskej obchodnej inšpekcie, Úrad verejného zdravotníctva, regionálne úrady verejného zdravotníctva a Regionálny úrad verejného zdravotníctva so sídlom v Banskej Bystrici, Slovenská inšpekcia životného prostredia a inšpektoráty, Národný inšpektorát práce a inšpektoráty práce, Hlavný banský úrad a obvodné banské úrady, colné orgány a Ministerstvo obrany Slovenskej republiky, prípadne s ďalšími, ako napr. s Ministerstvom vnútra Slovenskej republiky, nepredpokladá priamy prístup do systému. Poskytnutie súčinnosti však vyžaduje sprostredkovať informácie zo systému REACH-IT prostredníctvom príslušného orgánu s priamym prístupom, t. j. zo strany centra. Predpokladá sa, že pre potreby kontrolných orgánov agentúra sprevádzkuje do decembra 2010 osobitný IT nástroj RIPE (REACH Information Portal for Enforcement) s vybranými informáciami potrebnými
pre presadzovanie bez priameho prístupu do systému REACH-IT s osobitným systémom zabezpečenia a prenosu údajov.

4.	Záver 
Ministerstvo hospodárstva navrhuje uznesením vlády splnomocniť ministra hospodárstva na podpis záväzného vyhlásenia (príloha 1 a  príloha 2), čo umožní zo strany agentúry otvoriť pre Slovenskú republiku priamy prístup do systému REACH-IT prostredníctvom centra.
Úlohou centra bude následne sprostredkovávať informácie zo systému REACH-IT orgánom štátnej správy podľa zákona č. 67/2010 Z. z. a ich inštitúciám v záujme plnenia záväzkov Slovenskej republiky, ktoré jej vyplývajú z nariadenia REACH a súvisiacich predpisov.
Dotknuté orgány štátnej správy, t. j. ministerstvo zdravotníctva, ministerstvo životného prostredia, ministerstvo pôdohospodárstva, prípadne iné ústredné orgány štátnej správy alebo ich inštitúcie pred prvým sprístupnením informácií zo systému REACH-IT budú povinné oznámiť ministerstvu hospodárstva osoby oprávnené oboznamovať sa s informáciami zo systému REACH-IT. Poskytnutie informácií zo systému REACH-IT bude viazané
na podpis záväzného vyhlásenia štatutárnym zástupcom príslušného ústredného orgánu štátnej správy alebo jeho inštitúcie.